कबूतर चोरी की शिकायत की, तो भीड़ ने 70 साल के बुजुर्ग को कथित तौर पर पीट-पीटकर मार डाला  
महाराष्ट्र के वसई में सामने आया मामला 
भीड़ ने 70 साल के बुजुर्ग की हत्या की 
बुजुर्ग ने युवकों के खिलाफ शिकायत की थी
महाराष्ट्र में भीड़ द्वारा कथित रूप से पीट-पीटकर एक बुजुर्ग की हत्या (मॉब लिंचिंग) का मामला सामने आया है. बताया जा रहा है कि पालघर जिले के वसई में नौ लोगों ने 70 वर्षीय एक बुजुर्ग की कथित रूप से सिर्फ इसलिये पीट-पीटकर हत्या कर दी, क्योंकि बुजुर्ग ने इन लोगों के खिलाफ चोरी की शिकायत दर्ज करायी थी. पुलिस अधिकारियों के मुताबिक इस मामले में अभी तक आठ लोगों को गिरफ्तार किया है. जानकारी के मुताबिक घटना शुक्रवार शाम वसई के रणगांव इलाके की है. आरोपी शुक्रवार की शाम को बुजुर्ग रामचंद्र राउत के घर आये और उनसे सवाल किया कि उन्होंने उनमें से कुछ के खिलाफ कबूतर चोरी की शिकायत क्यों दर्ज करायी. इनमें से एक शख्स ने कथित रूप से राउत का गला घोंटा और अन्य ने लात-घूंसों से ताबड़तोड़ उनकी पिटाई की.